<classify> RAIS Uhuru Kenyatta amempongeza Peter Tabichi kwa kuibuka na tuzo ya Mwalimu Bora Duniani. Kwa tuzo hiyo, alisema Tabichi mwenye umri wa miaka 36, ameshakuwa chachu ya hamasa ya walimu katika kutekeleza majukumu yao bila kujali mazingira waliyopo.Nakupongeza sana. Umeitangaza Kenya kote duniani na kupitia tuzo yako, ninaamini walimu wengi watafuata nyayo zako kwa kufanya kazi kwa bidii. Hakika wewe ni shujaa wa kweli katika taaluma yako, alisema Rais Kenyatta wakati wa hafla ya kumpongeza mwalimu huyo iliyofanyika Ikulu, jijini hapa. Tabichi alitwaa tuzo hiyo wiki iliyopita huko Dubai na kujinyakulia zawadi ya dola za Marekani milioni 1 sawa na Sh milioni 100 za Kenya.Atakuwa anapewa kwa awamu katika kipindi cha miaka kumi, sawa na dola 100,000 kila mwaka. Ushindi wa mwalimu huyo aliyewabwaga walimu wengine 10,000 duniani waliokuwa wamejitokeza kuwania tuzo, umetokana na mambo kadhaa, baadhi yakiwa kujitoa kwako katika kuisaidia jamii inayomzunguka, licha ya kufanya kazi katika mazingira magumu kijijini Pwani, Nakuru ambako hakufikiki kwa urahisi.Pamoja na ugumu wa mazingira, mwalimu huyo wa Shule ya Sekondari Keriko anayefundisha sayansi na hisabati, alifurahia kazi yake na kutoa asilimia 80 ya mshahara kusaidia wanafunzi wenye shida mbalimbali zilizowazuia kuhudhuria masomo kutokana na ugumu wa maisha. Aidha, alitumia mshahara wake mdogo kuwezesha wanakijiji kukabiliana na shida mbalimbali, hivyo kuwa shujaa wa jumuiya inayoizunguka shule hiyo.Mbali ya kumpongeza mwalimu Tabichi, Rais Kenyatta pia ametoa Sh milioni 20 za Kenya kusaidia miundombinu ya shule, vifaa vya kufundishia na kadhalika, kwani ilikuwa katika hali mbaya iliyochangiwa na kutofikika kwa urahisi. Ameahidi pia kuitupia jicho la karibu shule hiyo huku akiwasisitiza wanafunzi kusoma kwa bidii, hasa masomo ya sayansi.  <topic>: kitaifa 